दिन में "टाईमस् आफ़ इंडिया" का प्रतिनिधि आ गया. काफ़ी देर तक बातें करता रहा. लेकिन दूसरे दिन अखबारों में कुछ आया नहीं. उसके लिए दोष भी क्या दूँ. वह अखिल भारतीय नेता ही क्या जिसके साथ केवल एक ही व्यक्ति गिरफ़्तार हो ? अखबार में लगभग आठ पंक्तियों की ख़बर आयी. हिंदुस्तान टाईमस् ने पुलिस द्वारा हम पर लगाये गये अभियोग के वाक्य भी छाप दिये कि गिरफ़्तार होने पर हमने कहा कि हम अपना कर्तव्य कर रहे थे. जो बिल्कुल बेबुनियाद बात थी. उस समय तक हमें यह नहीं बताया गया था कि हमें किस कानून के मातहत गिरफ़्तार किया गया है. स्टेशन अफ़सर से मैंने पूछा तो उन्होंने बताया कि जाब्ता फौजदारी की धारा 827 लगायी है, सरकारी मक़सद से लगायी किसी चीज़ को नुकसान पहुँचाना. बाद में उन्होने पंजाब राज्य सुरक्षा कानून की धारा 2 ए भी लगा दी, गो इसका पता हमें तब लगा जब कागज़ात में सजा लिखाई जाने लगी. मजिस्टर ने हमें सुरक्षा कानून के मातहत ही सजा दी.